Norjan poliisi kertoo tutkivansa paljastussivusto Wikileaksin avainhenkilön katoamista.

Kyberturvallisuuden asiantuntija, hollantilainen Arjen Kamphuis, 47, on ollut kateissa 20. elokuuta lähtien. Viimeinen havainto hänestä on tehty Pohjois-Norjassa, Bodøn kaupungissa.

Poliisin mukaan katoamisen tutkinta aloitettiin sunnuntaina, mutta toistaiseksi poliisilla ei ole tarkempaa tietoa innokkaana vaeltajana tunnetun Kamphuisin liikkeistä.

Update on the strange disappearance of @ArjenKamphuis. Arjen left his hotel in Bodø on August 20. He had a ticket flying out of Trondheim on August 22. The train between the two takes ~10 hours, suggesting that he disappeared in within hours in Bodø, Trondheim or on the train. https://t.co/t4OTJZGBeT — WikiLeaks (@wikileaks) 2. syyskuuta 2018

Wikileaks-sivuston mukaan Kamphuisilla oli lentolippu Trondheimista 22. elokuuta lähteneeseen lentokoneeseen, mutta Kamphuis ei koskaan saapunut lennolleen. Kamphuisin oli tarkoitus matkustaa Bodøsta Trondheimiin junalla.

Wikileaks pitää katoamista outona ja arvioi, että Kamphuisin katoaminen on voinut tapahtua joko Bodøssa, Trondheimissa tai junassa. Sivuston Twitter-julkaisut ovat käynnistäneet salaliittoteorioiden sarjan.

Kamphuis on yksi teknologian innovaatioihin erikoistuneen konsulttiyhtiö Gendon perustajista, ja toimii yhtiössä teknologiajohtajana. Hän työskentelee myös Wikileaksin tietoturva-asiantuntijana ja on sivuston perustajan Julian Assangen ystävä.

Lähteet: AFP